Mercedes-Benz Group AG
Store norske leksikon,Teknologi og industri,Transport,Bilindustri
Mercedes-Benz Group AG er et tysk multinasjonalt bilkonsern, tidligere kjent som Daimler AG. Konsernet ble dannet i 1998 som DaimlerChrysler AG ved sammenslutning av Daimler-Benz (grunnlagt i 1926) og Chrysler Corporation (grunnlagt i 1925), og ble etter at konsernet solgte Chrysler Corporation i 2007 Daimler AG. Daimler AG skiftet navn til Mercedes-Benz Group AG i 2022.
Konsernet produserte tidligere også fly, raketter, romfartøyer, satellitter og lignende gjennom DaimlerChrysler Aerospace (DASA). DASA ble opprettet i 1989 som Deutsche Aerospace etter en reorganisering av Daimler-Benz-konsernet og het fra 1994 til 1998 Daimler-Benz Aerospace. I 2000 ble DASA sammensluttet med franske Aérospatiale Matra og spanske CASA til European Aeronautic Defence and Space Company (EADS). Virksomhet Mercedes-Benz Group AG har hovedkontor i Stuttgart. I 2020 hadde konsernet en omsetning på 154,3 milliarder euro, og omkring 290 000 ansatte. Mercedes-Benz Cars & Vans produserer personbiler, varebiler og nyttekjøretøy. I 2020 solgte Mercedes-Benz Cars & Vans 2 087 232 personbiler og 374 652 varebiler og nyttekjøretøy, og hadde en omsetning på 98,6 milliarder euro. Daimler Truck AG produserer lastebiler og busser under merkenavnene Mercedes-Benz, Freightliner, Fuso, Western Star, BharatBenz, Thomas Built Buses og Setra. I 2020 solgte Daimler Trucks & Buses 358 349 lastebiler og 20 169 busser, og hadde en omsetning på 34,7 milliarder euro. Mercedes-Benz Mobility har finanstjenester og utleie, og hadde i 2020 en omsetning på 27,7 milliarder euro og divisjonen hadde 14 070 ansatte per 31. desember 2018. Les mer i Store norske leksikon Økonomi og næringsliv i Tyskland Eksterne lenker Mercedes-Benz Group AG